amanoisuno/poetBack huggingface dataset:
三字詩六首 寒山 
寒山道，無人到。若能行，稱十號。有蟬鳴，我獨居，名善導。子細看，何相好。寒山寒，冰鎖石。藏山青，現雪白。日出照，一時釋。從茲暖，養老客。我居山，勿人識。白雲中，常寂寂。寒山深，稱我心。純白石，勿黃金。泉聲響，撫伯琴。有子期，辨此音。重岩中，足清風。扇不搖，涼冷通。明月照，白雲籠。獨自坐，一老翁。寒山子，長如是。獨自居，不生死。
拾遺二首新添 寒山 
我見世間人，個個爭意氣。一朝忽然死，只得一片地。闊四尺，長丈二。汝若會出來爭意氣，我與汝立碑記。家有寒山詩，勝汝看經卷。書放屏風上，時時看一遍。